**Santeri Eemil Virtanen** (s. 11. toukokuuta 1999 Kirkkonummi) on suomalainen jääkiekkoilija, joka pelaa SM-liigajoukkue Kiekko-Espoossa. Hän on pelipaikaltaan keskushyökkääjä, mutta Virtanen osaa pelata myös laidassa. Pelasi aiemmin Tampereen Ilveksessä.

Ura
---

### Seuraura

Virtanen on Salo HT:n kasvatti. Hän siirtyi juniorina sittemmin TuToon. Virtanen toimi kaudella 2013–2014 seuran C-nuorten varakapteenina. Hän voitti tehoilla 13+15=28 koko C-nuorten SM-karsintojen pistepörssin. C-nuorten SM-karsinnoissa Virtanen oli tehoilla 20+31 TuTon paras pistemies ja syöttäjä ja hän jakoi joukkueen sisäisen maalipörssin voiton Valtteri Virtasen kanssa. Kaudeksi 2014–2015 Virtanen siirtyi Turun Palloseuraan, jossa hän pelasi pääasiassa seuran B-nuorissa. Virtanen sai tililleen otteluita myös A-nuorissa ja hän vahvisti myös TPS:n C-nuoria, joiden paras maalintekijä Virtanen oli pudotuspeleissä Lauri Pajuniemen kanssa kolmella osumallaan. Kauden 2015–2016 hän pelasi myös suurimmaksi osaksi seuran B-nuorissa.

Ak Bars Kazan varasi Virtasen ensimmäisellä kierroksella 17. pelaajana KHL:n varaustilaisuudessa 2016. Samana kesänä hänet varasi myös Dubuque Fighting Saints 102. pelaajana USHL:n varaustilaisuudessa 2016. Virtanen loukkasi olkapäänsä Ivan Hlinkan muistoturnauksessa elokuussa 2016 ja hän oli sivussa seuraavan vuoden alkupuolelle asti. Vaikka Virtanen ei pelannut alkukaudella 2016–2017 missään, hän sai kuitenkin kutsun USHL Top Prospects Gamesiin joulukuussa 2016. Virtanen ei kuitenkaan ehtinyt kuntoutua tammikuussa 2017 pelattuun tähdistöotteluun. Hän siirtyi kuntouduttuaan TPS:n A-nuorten vahvuuteen ja ehti ehti pelata joukkueessa viisi runkosarja- ja kolme playoff-ottelua. Virtanen vahvisti myös seuran B-nuoria kolmessa playoff-ottelussa.

Winnipeg Jets varasi Virtasen neljännellä kierroksella 105. pelaajana NHL:n varaustilaisuudessa 2017. Hän siirtyi kaudeksi 2016–2017 Virtasen vuotta aiemmin varanneen Dubuque Fighting Saintsin USHL-joukkueeseen. Kaudeksi 2018–2019 hän palasi Suomeen ja siirtyi vuoden mittaisella SM-liigasopimuksella Saimaan Palloon. Virtanen teki liigadebyyttinsä runkosarjan avauskierroksella 14. syyskuuta 2018 vieraissa KooKoota vastaan. Hänet merkittiin SaiPan nelossentteriksi laidoilleen Elmeri Kaksonen ja Roy Radke. Virtanen sai ottelussa jääaikaa 13.45 minuuttia ja hän keräsi teholukeman +1. Liigauransa avausmaalin Virtanen teki 20. lokakuuta 2018 vieraissa Oulun Kärppiä vastaan. Tammikuussa 2019 Virtanen teki kaksivuotisen jatkosopimuksen SaiPan kanssa. Kaikkiaan hänen tulokaskautensa toi 40 runkosarja- ja kolmessa playoff-ottelussa tehot 5+5=10.

Kausi 2019–2020 Virtasella jäi rikkonaiseksi, kun hän kärsi edellisenä kesänä ja harjoituskaudella loukkaantumisista. Virtanen joutui myös syyskuussa yli kuukaudeksi sivuun. Hän pelasi runkosarjassa lopulta vain 35 ottelua tehden kymmenen tehopistettä. Kesken kauden 2020–2021, SM-liigan siirtotakarajalla maaliskuun 2021 vaihteessa Virtanen siirtyi kevääseen 2023 asti kestävällä sopimuksella Tampereen Ilvekseen. Ennen tätä hän oli pari viikkoa sivussa, kun Virtanen sai koronavirustartunnan oltuaan Suomen A-maajoukkueen mukana Beijer Hockey Gamesissa. Virtanen ehti pelata Ilveksessä yhden ottelun, mutta hänen toipumisensa otti kuitenkin takapakkia, eikä Virtanen päässyt loppukaudella enää täyteen pelikuntoon.

Virtanen nimettiin kaudeksi 2021–2022 Ilveksen varakapteeniksi. Kausi 2021–2022 hänellä jäi terveydellisistä syistä vain 22 ottelun mittaiseksi ja se päättyi Virtasen osalta tammikuussa 2022. Hän kertoi maaliskuussa *MTV Urheilun* haastattelussa saaneensa talvella toisen sydänlihastulehduksensa, joiden Virtasen epäiltiin saaneen jälkioireina hänen edellisenä keväänä sairastamastaan koronavirustaudista. Virtanen voitti kauden päätteeksi kuitenkin SM-pronssia. Kaudella 2022–2023 hän teki pronssiottelussa 20. huhtikuuta 2023 Helsingin IFK:ta vastaan Ilveksen 3–2-voittomaalin, joka ratkaisi joukkueelle SM-pronssin. Jaakko Sirén valitsi Virtasen ottelun Alumnien tähtien ykköstähdeksi. Helmikuussa 2023 hän teki seuran kanssa 1+1-vuotisen jatkosopimuksen.

### Maajoukkueura

Virtanen pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Virtanen pelasi myös alle 18-vuotiaiden MM-kilpailuissa vuonna 2017, jolloin hän voitti hopeaa. Virtanen ratkaisi Suomelle välieräpaikan tehtyään puolivälieräottelussa Tšekkiä vastaan joukkueen 6–5-voittomaalin jatkoajalla ajassa 69.02.

Virtanen pelasi myös alle 18-vuotiaiden Ivan Hlinkan muistoturnauksessa vuonna 2016. Hän on toiminut myös alle 16-vuotiaiden maajoukkueen kapteenina. Yhteensä Virtanen on pelannut 20 nuorten ja 28 poikien maaottelua.

Suomen A-maajoukkueessa Virtanen on pelannut kaksi ottelua ilman tehopisteitä. Hän teki A-maajoukkuedebyyttinsä Beijer Hockey Gamesissa 13. helmikuuta 2021 Ruotsin Malmössä Tšekkiä vastaan. Virtanen merkittiin Suomen nelosketjun vasempaan laitaan Hannes Björnisen ja Kasper Björkqvistin viereen.

Pelityyli
---------

*Kiekkoareena* -verkkolehden toimittajan Miika Arposen mukaan Virtanen on isokokoinen hyökkääjä, joka osaa käyttää kokoaan hyväksi. Arposen mukaan hänen vahvuuksiaan on myös pelinlukutaito ja sijouttuminen. Virtasen heikkouksiksi on mainittu ensimmäiset potkut, vaikka hänen luistelu ei ole varsinaisesti hidasta. *Last Word on Sports* -verkkosivun Ben Kerr on luonnehtinut Virtasta myös voimahyökkääjäksi ja verrannut häntä pelityyliltään Jori Lehterään.

Ilveksen urheilutoimenjohtaja Timo Koskela luonnehti Virtasesta hänen siirtouutisensa yhteydessä maaliskuussa 2021:

> »Santeri Virtanen tuo joukkueeseemme valtavasti voittamiseen liittyviä ominaisuuksia. Hän tekee todella paljon töitä joka päivä sekä kamppailee ja kilpailee erittäin kovaa. Santeri on erittäin monipuolinen pelaaja, joka on suurimman osan urastaan pelannut keskushyökkääjänä mutta pystyy pelaamaan myös laidassa ja kaikissa erikoistilanteissa. Mitä kovempi paikka, sitä paremmin Santeri on aina esiintynyt.» 
> 
>

Muuta
-----

Virtasen siskot Salla ja Saana ovat pelanneet lentopallon Mestaruusliigaa LP Viestissä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2014–2015 | TPS | A-SM | 4 | 0 | 0 | 0 | 0 | – | – | – | – | – |
| 2015–2016 | TPS | A-SM | 8 | 0 | 0 | 0 | 2 | – | – | – | – | – |
| 2016–2017 | TPS | A-SM | 5 | 2 | 4 | 6 | 0 | 3 | 2 | 0 | 2 | 2 | U18 | 7 | 2 | 4 | 6 | 2 |
| 2017–2018 | Dubuque Fighting Saints | USHL | 29 | 8 | 8 | 16 | 4 | – | – | – | – | – |
| 2018–2019 | SaiPa | SM-liiga | 40 | 5 | 5 | 10 | 8 | 3 | 0 | 0 | 0 | 0 | JMM | 7 | 1 | 2 | 3 | 4 |
| 2019–2020 | SaiPa | SM-liiga | 35 | 6 | 4 | 10 | 6 | – | – | – | – | – |
| 2020–2021 | SaiPa | SM-liiga | 32 | 6 | 6 | 12 | 4 | – | – | – | – | – |
|  | Ilves | SM-liiga | 1 | 1 | 0 | 1 | 0 | – | – | – | – | – |
| 2021–2022 | Ilves **(A)** | SM-liiga | 22 | 4 | 7 | 11 | 2 | – | – | – | – | – |
| 2022–2023 | Ilves | SM-liiga | 43 | 4 | 9 | 13 | 10 | 12 | 3 | 2 | 5 | 0 |
| 2023–2024 | Ilves | SM-liiga | 31 | 1 | 8 | 9 | 10 | 2 | 1 | 0 | 1 | 0 |
| 6 kautta | yhteensä | SM-liiga | 204 | 27 | 39 | 66 | 40 | 17 | 4 | 2 | 6 | 0 |

Lähteet
-------

* Santeri Virtanen The Internet Hockey Databasessa (englanniksi)
* Santeri Virtanen Eurohockey-sivustolla (englanniksi)
* Santeri Virtanen *Elite Prospects*. Everysport Media Group AB.  (englanniksi)

### Viitteet

1. 1 2  Santeri Virtanen jatkaa Ilveksessä! *twitter.com*.  2.2.2023. Ilves-Hockey Oy. Viitattu 2.2.2023.
2. 1 2  Tilastot - Santeri Virtanen *liiga.fi*. Jääkiekon SM-liiga Oy. Viitattu 31.3.2019.
3. ↑  Urheilukoulussa huhtikuussa 2021 palveluksensa aloittavat talvilajien urheilijat on valittu *maavoimat.fi*.  24.11.2020. Puolustusvoimat. Viitattu 3.12.2020.
4. 1 2 3 4 5 6 7 8 9 10  Santeri Virtanen *Elite Prospects*. Everysport Media Group AB.  (englanniksi)
5. 1 2 3  Seppä, Lassi: Ilves vahvistuu Santeri Virtasella ja Adam Rockwoodilla *Jatkoaika.com*.  1.3.2021. Jatkoaika r.y. Viitattu 1.3.2021.
6. ↑  Elite Prospects - TUTO Hockey U16 *eliteprospects.com*. Everysport Media Group AB. Viitattu 31.3.2019. (englanniksi)
7. ↑  Elite Prospects - TPS U16 *eliteprospects.com*. Everysport Media Group AB. Viitattu 31.3.2019. (englanniksi)
8. ↑  Sihvonen, Varpu: Virtanen pääsi treenikaveri Laineen seuraan *nhl.com/fi*.  28.4.2017. National Hockey League. Viitattu 3.5.2018.
9. ↑  Morreale, Mike G.: 40 players named for USHL/NHL Top Prospects Game *nhl.com*.  13.12.2016. National Hockey League. Viitattu 13.6.2023. (englanniksi)
10. ↑  USHL/NHL Prospects Game *neutralzone.net*.  10.1.2017. Neutral Zone LLC. Viitattu 13.6.2023. (englanniksi)
11. ↑  Kahdeksan uutta pelaajaa SaiPaan *saipa.fi*.  3.5.2017. Liiga-SaiPa Oy. Viitattu 3.5.2018.
12. ↑  SaiPa julkisti tukun pelaajasopimuksia − Itävallan pääsarjassa kovia tehoja tehnyt Tyler Morley siirtyy Lappeenrantaan *Jatkoaika.com*.  3.5.2018. Jatkoaika r.y. Viitattu 29.5.2018.
13. ↑  Kookoo - Saipa, 14.9.2018 *liiga.fi*.  14.9.2018. Jääkiekon SM-liiga Oy. Viitattu 15.9.2018.
14. ↑  Kookoo - Saipa, 14.9.2018 *liiga.fi*.  14.9.2018. Jääkiekon SM-liiga Oy. Viitattu 15.9.2018.
15. ↑  Kärpät - Saipa, 20.10.2018 *liiga.fi*.  20.10.2018. Jääkiekon SM-liiga Oy. Viitattu 21.10.2018.
16. ↑  Suhonen, Markus: Tuore Nuorten Leijonien maailmanmestari jatkaa seurajoukkueessaan − SaiPa kiinnitti Santeri Virtasen kaksivuotisella jatkosopimuksella *Jatkoaika.com*.  14.1.2019. Jatkoaika r.y. Viitattu 14.1.2019.
17. ↑  Koski, Matti: Pelaaja-arviot 2019−20: Salon nousu maajoukkuerinkiin ja Záborskýn ryhdikäs kausi olivat alavireisen SaiPan valopilkut *Jatkoaika.com*.  23.3.2020. Jatkoaika r.y. Viitattu 14.4.2020.
18. ↑  Silvennoinen, Anssi: SaiPalla Santeri Virtanen ja Matias Mäntykivi taas mukana — Maalitykki-Perssonin huitaisu johti tuomioon: kaksi ottelua kakkua *esaimaa.fi*.  29.10.2019. Kaakon Viestintä Oy. Viitattu 14.4.2020.
19. ↑  Salo, Tapani; Lehtinen, Lauri: Liigan päätös runkosarjan läpiviennistä vaikutti heti Ilvekseen – Fun Tampere: Ilves-hankinta sairasti koronan, paluuaikataulu hämärän peitossa *aamulehti.fi*.  15.3.2021. Alma Media Suomi Oy. Viitattu 14.4.2020.
20. ↑  Taipale, Juuso: Koronaviruksen sairastanut Ilves-pelaaja ei ole toipunut täysin – kausi ohi *iltalehti.fi*.  9.4.2021. Alma Media Suomi Oy. Viitattu 14.4.2020.
21. ↑  Seppä, Lassi: Eemeli Suomi jatkaa Ilves-kapteenina − Petri Kontiola nousee kapteenistoon *Jatkoaika.com*.  26.8.2021. Jatkoaika r.y. Viitattu 27.8.2021.
22. 1 2  Rämänen, Antti: 22-vuotiaan SM-liigakiekkoilijan unelmakevät päättyi sydänosastolle – vakavat sairastumiset käynnistivät hurjia huhuja: "Yksikään lääkäri ei ole sanonut niin" *MTVuutiset.fi*.  6.3.2022. Telia Company AB. Viitattu 1.6.2022.
23. ↑  Ilves - HIFK, 20.4.2023 *liiga.fi*.  20.4.2023. Jääkiekon SM-liiga Oy. Viitattu 13.6.2023.
24. ↑  Laine, Sami: Pikkuleijonien sankari iski uransa tärkeimmän maalin: "Hieno tarina!" *yle.fi*.  21.4.2017. POPRAD:  Yleisradio Oy. Viitattu 2.2.2023.
25. ↑  Tilanne 14.2.2021
26. ↑  FIN - CZE (Line Up) *stats.swehockey.se*.  13.2.2021. Svenska Ishockeyförbundet. Viitattu 15.2.2021. (englanniksi)
27. ↑  Arponen, Miika: NHL Draft 2017: TPS:n Virtanen on suomalaislupausten jokerikortti *ls24.fi*.  6.6.2017. Marva Media Oy. Viitattu 3.5.2018.
28. ↑  Kerr, Ben: Santeri Virtanen Scouting Report: 2017 NHL Draft #71 *lastwordonsports.com*.  6.6.2017. Last Word On Sports INC. Viitattu 3.5.2018. (englanniksi)

Ilves – SM-liiga
3 Friman (**C**) |
5 Heinonen |
6 Soini |
8 Niku |
10 Suomi (**A**) |
12 Mäntykivi |
15 Virtanen |
17 Ratinen |
18 Meskanen |
19 Kos |
20 O’Leary |
21 Bau |
22 Hietaniemi |
25 Grégoire |
28 Päkkilä |
31 Málek |
32 Ikonen (**A**) |
33 Nyman |
36 Bizoň |
36 Hamrla |
37 Gunnarsson |
43 Latvala |
44 Clendening |
51 Järventie |
52 Könönen |
53 Pelli |
55 Svozil |
56 Rautanen |
57 Parikka |
83 Stránský |
86 Kodýtek |
89 Palve |
97 Mašín  

Valmentajat Pennanen – Saarinen – Merikivi – Tanska – Näppilä – Korhonen – Peltomaa